# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0001/2014-19

Datum: 01. februarja 2018

## Z A P I S N I K

26. redne seje Občinskega sveta Občine Prevalje, ki je bila dne 01. februarja 2018, ob 17.00 uri, v sejni sobi Občine Prevalje, Trg 2a, Prevalje.

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 28. členom Poslovnika Občinskega sveta Občine Prevalje (Uradno glasilo slovenskih občin, št. 1/16 in 48/16) sklical župan dr. Matija TASIČ z naslednjim predlaganim dnevnim redom:

1. Ugotovitev sklepčnosti.
2. Potrditev dnevnega reda 26. redne seje.
3. Pregled in potrditev zapisnik 25. redne seje in zapisnik 14. dopisne seje.
4. Predlog Sprememb Poslovnika Občinskega sveta Občine Prevalje – 2. obravnava.
5. Predlog Odloka o proračunu Občine Prevalje za leto 2018 – v skladu z 96. členom Poslovnika Občinskega sveta.
6. Odlok o postopku in merilih za sofinanciranje letnega programa športa v Občini Prevalje - prva obravnava.
7. Odlok o določitvi območij v Občini Prevalje za prodajo zunaj prodajaln - prva obravnava.
8. Pravilnik o sprejemu otrok v OŠ Prevalje, Enoto Vrtec Prevalje.
9. Osnovna Šola Franja Goloba Prevalje:

a) Oblikovanje novega oddelka s polovičnim normativom,

b) Soglasje k spremembi in dopolnitvi sistemizacije delovnih mest v OŠ Prevalje, Enoti Vrtec Prevalje za šolsko leto 2017/2018.

1. Izvedbeni načrt kulture Občine Prevalje za leto 2018.
2. Letni program športa Občine Prevalje za leto 2018.
3. Predlog programa oskrbe s pitno vodo za obdobje 2018 – 2021 za občino Prevalje.
4. Soglasje k najemu dolgoročnega kredita za leto 2018.
5. Odpis terjatev in obveznosti, osnovnih sredstev in inventarja.
6. Predlog Sklepa o financiranju političnih strank v Občini Prevalje za leto 2018 ter

 Predlog Sklepa o določitvi višine finančnih sredstev za delo svetniških skupin in samostojnih svetnikov za leto 2018.

1. Premoženjskopravne zadeve:
* Sklep o soglasju k sklepanju pravnih poslov izven načrtov ravnanja z nepremičnim premoženjem.
1. Pobude in vprašanja.
2. Razno.

Seje sta se udeležila župan dr. Matija TASIČ in podžupanja Margareta JUKIČ.

Seje so se udeležili člani občinskega sveta:

1. Zdravko FAJMUT,
2. Matej PEČNIK,
3. Ivan BACKOVIĆ,
4. Aleksander RISTIČ,
5. Vladimir PORI,
6. Bernard PAČNIK,
7. Rafael ŠKUFCA,
8. Marija ŠUŠEL,
9. Štefan PERŠAK,
10. Hedvika GORENŠEK,
11. Bogdan PUPAVAC,
12. Aleksandra VESNICER,
13. dr.Karla ODER,
14. Stašo LODRANT,
15. Maks PUČELJ.

Seje so se udeležili še :

1. Ana BUHVALD PORI, pomočnica ravnateljice OŠ Franja Goloba,
2. Meta TASIČ BUKOVEC, direktorica JKP LOG d.o.o.,
3. Marko KAVTIČNIK, predsednik Komisije za kulturo,
4. Danilo VUTE, občinska uprava,
5. Emilija IVANČIČ, občinska uprava,
6. Veronika ŠART, občinska uprava,
7. mag. Marija OREŠNIK, občinska uprava,
8. Franc BREZNIK, občinska uprava.

Novinarji :

1. Alojz JAZBEC, Televizija Uršlja.

Opravičeno odsotni:

1. Andrej STERMEC.

## K tč. 1

**UGOTOVITEV SKLEPČNOSTI**

Na seji je bilo prisotnih 16 občinskih svetnikov.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje ugotovi, da je 26. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 26. REDNE SEJE**

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

1. **Ugotovitev sklepčnosti.**
2. **Potrditev dnevnega reda 26. redne seje.**
3. **Pregled in potrditev zapisnik 25. redne seje in zapisnik 14. dopisne seje.**
4. **Predlog Sprememb Poslovnika Občinskega sveta Občine Prevalje – 2. obravnava.**
5. **Predlog Odloka o proračunu Občine Prevalje za leto 2018 – v skladu z 96. členom Poslovnika Občinskega sveta.**
6. **Odlok o postopku in merilih za sofinanciranje letnega programa športa v Občini Prevalje - prva obravnava.**
7. **Odlok o določitvi območij v Občini Prevalje za prodajo zunaj prodajaln - prva obravnava.**
8. **Pravilnik o sprejemu otrok v OŠ Prevalje, Enoto Vrtec Prevalje.**
9. **Osnovna Šola Franja Goloba Prevalje:**

**a) Oblikovanje novega oddelka s polovičnim normativom,**

**b) Soglasje k spremembi in dopolnitvi sistemizacije delovnih mest v OŠ Prevalje, Enoti Vrtec Prevalje za šolsko leto 2017/2018.**

1. **Izvedbeni načrt kulture Občine Prevalje za leto 2018.**
2. **Letni program športa Občine Prevalje za leto 2018.**
3. **Predlog programa oskrbe s pitno vodo za obdobje 2018-2021 za občino Prevalje.**
4. **Soglasje k najemu dolgoročnega kredita za leto 2018.**
5. **Odpis terjatev in obveznosti, osnovnih sredstev in inventarja.**
6. **Predlog Sklepa o financiranju političnih strank v Občini Prevalje za leto 2018 ter**

 **Predlog Sklepa o določitvi višine finančnih sredstev za delo svetniških skupin in samostojnih svetnikov za leto 2018.**

1. **Premoženjskopravne zadeve:**
* **Sklep o soglasju k sklepanju pravnih poslov izven načrtov ravnanja z nepremičnim premoženjem.**
1. **Pobude in vprašanja.**
2. **Razno.**

**K tč. 3**

**Pregled in potrditev zapisnika 25. redne seje in 14. dopisne seje**

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje sprejme Zapisnik 25. redne seje in 14. dopisne seje Občinskega sveta Občine Prevalje.**

***K tč. 4***

**PREDLOG SPREMEMB POSLOVNIKA OBČINSKEGA SVETA OBČINE PREVALJE – 2. OBRAVNAVA**

Uvodno obrazložitev poda Emilija Ivančič, ki pove, da Komisija za statut in pravna vprašanja predlaga spremembe Poslovnika Občinskega sveta Občine Prevalje, in sicer, da se posnetki sej občinskega sveta objavijo tudi na spletni strani Občine Prevalje in na drugih primernih spletnih straneh, do katerih bi lahko dostopali vsi zainteresirani. Doda, da je občinski svet v prvi obravnavi že obravnaval predlog sprememb na prejšnji redni seji in na podan predlog ni imel pripomb, zato je predlog v istem besedilu posredovan v drugo obravnavo.

Predsednik Komisije za statut in pravna vprašanja, Aleksander Ristič, pove, da je komisija obravnavala predlog sprememb Poslovnika Občinskega sveta občine Prevalje – 2. obravnava, ugotovila, da je pripravljen v skladu z vso področno zakonodajo in ga občinskemu svetu predlaga v obravnavo in sprejem.

Župan poda točko v razpravo.

V razpravi je sodeloval Bernard Pačnik.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje sprejme SPREMEMBE POSLOVNIKA OBČINSKEGA SVETA.**

**Spremembe se objavijo v Uradnem glasilo slovenskih občin.**

***K tč. 5***

**Predlog proračuna Občine Prevalje za leto 2018 – v skladu s 96. členom poslovnika občinskega sveta**

Uvodno obrazložitev poda Veronika Šart, ki pove, da so strokovne službe Občine Preavlje pripravile dopolnjen predlog Proračuna Občine Prevalje za leto 2018 do 25. januarja 2018, isti dan so svetniki prejeli tudi gradivo za občinski svet. Splošni in posebni del proračuna sta v štirih stolpcih. Četrti stolpec »DPP« označuje, dopolnjen predlog Proračuna Občine Prevalje za leto 2018. Priloga k gradivu so bili tudi obrazci za oddajo amandmajev, na podlagi predloga Proračuna Občine Prevalje za leto 2018. Do 29. januarja je bila možnost vložitve amandmajev, ki pa jih ni bilo. V dopolnjenem predlogu, so bile upoštevane pripombe v času javne razprave, dane na odborih in poslane po pošti. Skupni prihodki v predlogu Proračuna za leto 2018 so predvideni v višini 10.107.993 EUR in odhodki v višini 11.427.022 EUR. Razlika med prihodki in odhodki je izražena v primanjkljaju, ki znaša 1.319.028 EUR. V bilanci C se ta primanjkljaj poveča še za odplačilo kreditov v letu 2018 višini, 290.285 EUR, ki pa se zmanjša z najetjem kredita, predvidenim v proračunu v višini 1.161.640 EUR za čistilno napravo in 72. 807 EUR za projekt »Ureditev cestnih povezav na območju Jamnice«. Primanjkljaj vseh treh bilanc je 374.867 EUR in se pokrije iz preostanka sredstev iz leta 2017. Tako je proračun usklajen.

Na koncu preda besedo županu, ki našteje projekte in terminski plan izvedbe teh projektov v letu 2018.

Župan pove, da je glavna investicija občine v letu 2018 izgradnja čistilne naprave s kolektorskim sistemom, katere vrednost je ocenjena na cca. 5.500.000 EUR neto, za katero bo občina pridobila 70% nepovratnih evropskih sredstev in sicer 70% upravičenih stroškov za izgradnjo čistilne naprave in kolektorskega sistem. Glavnina projekta bo izvedena v letu 2018. Začetek in izvedba projekta sta odvisna od odločbe, ki jo bo izdalo Ministrstvo za gospodarstvo, razvoj in tehnologijo. Občina ima 5. februarja 2018 sklican sestanek z izvajalci, dan kasneje pa je operativni sestanek na ministrstvu za pregled dopolnjene dokumentacije, zato upa, da bodo formalnosti čim prej urejene, da se lahko podpiše pogodba z izvajalci. Poleg te investicije se je že pričela izvajati rekonstrukcija državne ceste med krožiščem Na Fari in krožiščem pri Šparu, ki mora biti dokončana do konca junija 2018. Nadalje je predvidena rekonstrukcija nekaterih občinskih cest, in sicer:

* ureditev cestnih povezav na območju Brinjeve gore,
* rekonstrukcija cestnega odseka na območju Zagrada,
* rekonstrukcija cestnega odseka na Jamnici,
* asfaltiranje znotraj kmetij, ki so navedene v proračunu,
* ter nekaj manjših predvidenih projektov.

Doda, da je v fazi priprave tudi projekt rekonstrukcije državne ceste od Špara do Štoparja in od Štoparja do Poljane, ki ga pripravlja ministrstvo. Pogled tega pa se pripravlja tudi projekt vodooskrbe z izgradnjo vodovodnega omrežja na območju Brinjeve gore, postavitvijo vodohrana pri Bidrihu,vodohrana pri Dobrniku in na Lešah, s čimer bi rešili težave z vodooskrbo na območju Občine Prevalje. Potrebno bo tudi zamenjati salonitne cevi, vendar pa to zaenkrat ni v planu, ker je finančni zalogaj sanacije velik in se bo občina poskušala prijaviti za ta projekt na javni razpis za evropska sredstva oziroma na razpis za ostanek evropskih sredstev, ki ga bo razpisala država in upa, da jih regija pri tem ne bo ovirala. Pripravlja se tudi DIIP za celostno prometno strategijo, v skladu katere bo občina pridobila okoli 88.000 EUR nepovratnih sredstev, poleg tega pa mora občina sama zagotoviti 20% sredstev plus DDV. Iz tega fonda bo občina uredila nekatere prehode za ceste, prehode za pešce na cestah, uredili postajališča in ostale stvari. Za konec doda še, da so bili upoštevani vsi predlogi in pripombe občanov in so zajeti v predlogu proračuna.

Predsednik Odbora za proračun in finance, Stašo Lodrant, pove, da je odbor obravnaval predlog Proračuna Občine Prevalje za leto 2018 in ga pregledal, ter ga kot primernega predlagajo občinskemu svetu v obravnavo in sprejem.

Predsednik Komisije za statut in pravna vprašanja, Aleksander Ristič, pove,da je komisija obravnavala predlog Odloka proračuna Občine Prevalje za leto 2018, ugotovila, da je bil pripravljen v skladu z 96. členom Poslovnika Občinskega sveta in ostalo področno zakonodajo, ter ga občinskemu svetu predlaga v obravnavo in sprejem.

Predsednik Odbora za komunalne zadeve in varstvo okolja, Matej Pečnik, pove, da je odbor obravnaval predlog in izrazil zadovoljstvo, da so pri dopolnitvi proračuna bili upoštevani vsi predlogi, zato ga predlagajo občinskemu svetu v obravnavo in sprejem.

Predsednik Odbora za gospodarske dejavnosti, Ivan Backovič, pove, da je odbor obravnaval predlog Proračuna Občine Prevalje za leto 2018 in ga soglasno sprejel z določenimi pripombi, glede na povečana višino sredstev za opremo in izgradnjo igrišča na Šentanelu.

Predsednica Odbora za družbene dejavnosti, Hedvika Gorenšek, pove, da je odbor obravnaval predlog Proračuna Občine Prevalje za leto 2018, podal nekaj pobud, ki so bile upoštevane, zato ga dajejo občinskemu svetu v obravnavo in sprejem.

Župan poda točko v razpravo.

V razpravi so sodelovali Bogdan Pupavac, Bernard Pačnik, Ivan Backović, Matej Pečnik, Rafael Škufca, Aleksander Ristič, Zdravko Fajmut, Karla Oder in Maks Pučelj, ki so izrekli nekaj pohval in podali nekaj vprašanj na katera je na seji odgovoril župan.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje sprejme Predlog Odloka o proračunu Občine Prevalje za leto 2018.**

***K tč. 6***

**ODlok o postopoku in merilih za sofinanciranje letnega programa športa v Občini Prevalje – 1. obravnava**

Uvodno obrazložitev poda mag. Marija Orešnik, ki pove, da je Državni zbor Republike Slovenije meseca maja 2017 sprejel nov Zakon o športu (ZŠpo – 1 ), ki lokalnim skupnostim nalaga, da občinske predpise s področja športa uskladijo s predmetnim zakonom, in sicer najkasneje v roku enega leta od njegove uveljavitve.

Veljavni pravilnik za vrednotenje programa športa v Občini Prevalje, tako ni več skladen z usmeritvami spremenjene zakonodaje, zato je potrebno sprejeti nov odlok, ki bo določil nova merila in pogoje za vrednotenje športnih programov.

Vsebina predlaganega odloka podrobneje določa:

* izvajalce posameznih programov,
* pogoje in merila za izbiro,
* način določitve višine sofinanciranja,
* postopek izbire,
* način sklepanja in vsebino pogodb,
* način izvajanja nadzora nad pogodbami o sofinanciranju.

Predsednica Odbora za družbene dejavnosti, Hedvika Gorenšek, pove, da je odbor obravnaval predlog Odloka o postopku in merilih za sofinanciranje letnega programa športa v Občini Prevalje in ga sprejel, ter ga predlaga občinskemu svetu v obravnavo in sprejem.

Predsednik Komisije za statut in pravna vprašanja, Aleksander Ristič, pove, da je komisija obravnavala predlog Odloka o postopku in merilih za sofinanciranje letnega programa športa v Občini Prevalje v prvi obravnavi. Ugotovila, da je odlok pripravljen v skladu z vso področno zakonodajo, ter ga predlaga občinskemu svetu v obravnavo.

Doda, da je komisija hkrati sprejela dodatni sklep, s katerim v skladu 6. odstavkom 83. člena Poslovnika Občinskega sveta predlaga, da se prva in druga obravnava predloga odloka združita in se na isti seji opravita obe obravnavi, ker na predlog odloka v prvi obravnavi ni bilo bistvenih vsebinskih pripomb in bi besedilo predloga odloka v drugi obravnavi bilo enako besedilu predloga odloka v prvi obravnavi.

Župan poda točko v razpravo.

V razpravi sta sodelovala Bogdan Pupavac in Rafael Škufca.

V času glasovanja je bilo v dvorani 16 svetnikov.

S 16 glasovi za, 0 proti, sta bila sprejeta

**SKLEP 1:**

**Občinski svet Občine Prevalje sprejme Odlok o postopku in merilih za sofinanciranje letnega programa športa v Občini Prevalje v prvi obravnavi.**

V času glasovanja je bilo v dvorani 16 svetnikov.

S 16 glasovi za, 0 proti, sta bila sprejeta

**SKLEP 2:**

**Občinski svet Občine Prevalje sprejme Odlok o postopku in merilih za sofinanciranje letnega programa športa v Občini Prevalje.**

**Odlok se objavi v Uradnem glasilu slovenskih občin.**

***K tč. 7***

**ODLOK O DOLOČITVI OBMOČIJ V OBČINI pREVALJE ZA PRODAJO ZUNAJ PRODAJALN – PRVA OBRAVNAVA**

Uvodno obrazložitev poda mag. Marija Orešnik, ki pove, da si mora prodajalec za prodajo blaga na premičnih stojnicah, na podlagi 6. člena Zakona o trgovini pridobiti pisno soglasje lastnika zemljišča, na katerem prodaja blago. V istem členu zakonodajalec podeljuje pravico lokalnim skupnostim, da z odlokom določijo mesta, ki so primerna za izvajanje prodaje izven prodajaln. V skladu z istim zakonom je potrebno za tovrstno prodajo pridobiti soglasje lokalne skupnosti, ne glede na to ali se prodaja vrši na javnih ali zasebnih površinah.

Za konec še doda, da bi z uveljavitvijo predlaganega odloka v Občini Prevalje bila vzpostavljena pravna podlaga za izdajo soglasij, ki so potrebna za namene prodaje zunaj prodajaln.

Župan doda, da je v sklopu predloga Odloka o določitvi območij v Občini Prevalje za prodajo zunaj prodajaln, občina pridobila tudi soglasja vseh lastnikov zemljišč, kjer so predvidena mesta za tovrstno prodajo na privatnih zemljiščih.

Predsednik Odbora za gospodarske dejavnosti, Ivan Backovič, pove, da je odbor obravnaval predlog Odloka o določitvi območij v Občini Prevalje za prodajo zunaj prodajaln in ga predlaga občinskemu svetu v obravnavo.

Predsednik Komisije za statut in pravna vprašanja, Aleksander Ristič, pove,da je komisija obravnavala predlog Odloka o določitvi območij v Občini Prevalje za prodajo zunaj prodajaln v prvi obravnavi. Ugotovila, da je odlok pripravljen v skladu z vso področno zakonodajo, ter ga predlaga občinskemu svetu v obravnavo.

Doda, da je komisija hkrati sprejela dodatni sklep, s katerim v skladu 6. odstavkom 83. člena Poslovnika Občinskega sveta predlaga, da se prva in druga obravnava predloga odloka združita in se na isti seji opravita obe obravnavi, ker na predlog odloka v prvi obravnavi ni bilo bistvenih vsebinskih pripomb in bi besedilo predloga odloka v drugi obravnavi bilo enako besedilu predloga odloka v prvi obravnavi.

Župan poda točko v razpravo.

V razpravi je sodeloval Rafael Škufca.

V času glasovanja je bilo v dvorani 16 svetnikov.

S 16 glasovi za, 0 proti, sta bila sprejeta naslednja

**SKLEP1:**

**Občinski svet Občine Prevalje sprejme odlok o določitvi območij v Občini Prevalje za prodajo zunaj prodajaln v prvi obravnavi.**

V času glasovanja je bilo v dvorani 16 svetnikov.

S 16 glasovi za, 0 proti, sta bila sprejeta naslednja

**SKLEP2:**

**Občinski svet Občine Prevalje sprejme Odlok o določitvi območij v Občini Prevalje za prodajo zunaj prodajaln.**

**Odlok se objavi v Uradnem glasilu slovenskih občin.**

***K tč. 8***

**Pravilnik o sprejemu otrok v Oš prevalje, enoto vrtec prevalje**

Uvodno obrazložitev poda, pomočnica ravnateljice OŠ Franja Goloba, Ana Buhvald Pori, ki pove, da veljavni Pravilnik o sprejemu otrok v vrtec, ki je bil sprejet leta 2009 ni več skladen z zakonodajo. V tem času so bile sprejete spremembe Zakona o vrtcih, ki med drugim na novo urejajo tudi postopek vpisa predšolskih otrok v vrtec. Zaradi tega je potrebno pravilnik uskladiti z zakonodajo in posodobiti oziroma na novo določiti kriterije za sprejem otrok. Pri uporabi obstoječih kriterijev se je pokazalo, da so v določenih delih le – ti pomanjkljivi in ne zajemajo vseh življenjskih situacij, ki so lahko pomembne pri odločanju o vpisu otrok v vrtec. Komisija za sprejem otrok v vrtec je zato oblikovala nove kriterije, ki so zajeti v predlogu pravilnika in so pripravljeni tako, da dajejo prednost pri vpisu otrokom Občine Prevalje.

Predsednica Odbora za družbene dejavnosti, Hedvika Gorenšek, pove, da je odbor obravnaval predlog Pravilnika o sprejemu otrok v OŠ Prevalje, Enoto Vrtec Prevalje, ga sprejel in ga predlaga občinskemu svetu v obravnavo in sprejem. Doda še, da so bili zadovoljni nad kvaliteto pripravljenega pravilnika in izrazi odobravanje, da je le – ta pripravljen tako, da daje prednost družinam, ki živijo v Občini Prevalje.

Komisija za statut in pravna vprašanja je obravnavala Pravilnik o sprejemu otrok v OŠ Prevalje, Enoto Vrtec Prevalje. Ugotovila je, da je pripravljen v skladu z vso področno zakonodajo in ga predlaga občinskemu svetu v obravnavo in sprejem.

Doda še, da je kot član komisije, ki je pripravljala pravilnik, zadovoljen z njegovo vsebino in izrazi zadovoljstvo, da le – ta daje prednost pri vpisu otrokom iz Občine Prevalje.

Župan poda točko v razpravo.

V razpravi je sodeloval Ivan Backovič.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet naslednji

**SKLEP:**

**Občinski svet Občine Prevalje sprejme Pravilnik o sprejemu otrok v OŠ Prevalje, Enoto Vrtec Prevalje.**

**Pravilnik se objavi v Uradnem glasilu slovenskih občin.**

**K tč. 9**

**OSNOVNA ŠOLA FRANJA GOLOBA**

* + 1. **Oblikovanje novega oddelka s polovičnim normativom**
		2. **Soglasje k spremembi in dopolnitvi sistematizacije delovnih mest v OŠ Prevalje, Enoti Vrtec Prevalje za šolsko leto leto 2017/2018**

Uvodno obrazložitev poda pomočnica ravnateljice OŠ Franja Goloba, Ana Buhvald Pori, ki pove, da so trenutno vsi oddelki vrtca polno zasedeni. Zaradi velikega povpraševanja po prostih mestih zato predlagajo oblikovanje dodatnega oddelka prvega starostnega obdobja, s polovičnim fleksibilnim normativom in eno strokovno delavko, za obdobje od 5. februarja 2018 do 31. avgusta 2018. S tem se spremeni sistematizacija, in sicer se zaposli dodatna delavka za predmetni oddelek, doda se dodatna ura pomočnice kuharice, zaradi večjega števila otrok ter sprememba v postavki računovodja – knjigovodja, zaradi reorganizacije dela v administraciji. Za konec še doda, da cena vrtca ostaja nespremenjena.

Predsednica Odbora za družbene dejavnosti, Hedvika Gorenšek, pove, da je odbor obravnaval oba predlagana sklepa in ju sprejel, ter ju daje občinskemu svetu v obravnavo in sprejem.

Predsednik Odbora za proračun in finance, Stašo Lodrant, pove, da je odbor obravnaval oba predlagana sklepa in ju sprejel, zato isto predlaga tudi občinskemu svetu.

Župan poda točko v razpravo.

V razpravi so sodelovali Bernard Pačnik, Štefan Peršak, Hedvika Gorenšek in Aleksander Ristič.

V času glasovanja je bilo v dvorani 16 svetnikov.

S 16 glasovi za in 0 proti, sta bila sprejeta

**SKLEP 1:**

1. **V osnovni šoli Franja Goloba Prevalje, Enoti Vrtec Prevalje se s 5.2. 2018 oblikuje nov oddelek I. starostnega obdobja s polovičnim normativom (fleksibilni normativ) za obdobje do 31.8.2018.**

**SKLEP 2:**

1. **Občinski svet Občine Prevalje daje soglasje k spremembi in dopolnitvi sistematizacije delovnih mest Osnovne šole Franja Goloba Prevalje za šolsko leto 2017/2018.**

***K tč. 10***

**IZVEDBENI NAČRT KULTURE OBČINE PREVALJE ZA LETO 2018**

Uvodno obrazložitev poda predsednik Komisije za kulturo, Marko Kavtičnik, ki pove, da je Občinski svet Občine Prevalje januarja 2015 sprejel Lokalni program kulture za obdobje 2015 – 2018, ki določa izhodišča za oblikovanje letnih izvedbenih načrtov kulture. Sprejeti program in izvedbeni načrt predstavljata osnovo za sofinanciranje kulturnih programov v občini. Izvedbeni načrt določa kulturne dejavnosti, programe in projekte, ki se sofinancirajo iz javnih sredstev. Iz tega dokumenta pa je razviden tudi obseg sredstev, ki so za ta namen zagotovljena v proračunu občine. Vsebina izvedbenega načrta je pripravljena glede na način financiranja kulturnih programov, ki se sofinancirajo na tri načine, in sicer:

* financiranje javnih zavodov preko neposrednega poziva in sklenjene pogodbe o sofinanciranju,
* financiranje programov in projektov ljubiteljske kulture na podlagi javnega razpisa, sklenjenih pogodb z izvajalci,
* financiranje investicij v kulturne objekte in ostalih programov bo občina izvajala v skladu s sprejetim proračunom.

Predsednica Odbora za družbene dejavnosti, Hedvika Gorenšek, pove, da je odbor obravnaval in sprejel Izvedbeni načrt kulture in ga malenkost dodelal, v sodelovanju z gospodom Kavtičnikom, ter ga daje občinskemu svetu v obravnavo in sprejem.

Župan poda točko v razpravo.

V razpravi je sodelovala Hedvika Gorenšek.

Sejo je ob 17.48 uri zapustil svetnik Rafael Škufca.

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP:**

**Občinski svet Občine Prevalje sprejel Izvedbeni načrt kulture Občine Prevalje za leto 2018.**

**K tč. 11**

**LETNI PROGRAM ŠPORTA V OBČINI PREVALJE ZA LETO 2018**

Uvodno Bogdan Pupavac, predsednik Komisije za šport, pove, da je komisija obravnavala Letni program športa v Občini Prevalje za leto 2018 in ga sprejela. Za podrobnejši opis, pa predaja besedo mag. Mariji Orešnik. Slednja pove, da Program športa poleg sprejetega odloka in proračuna predstavlja podlago za realizacijo proračunskih postavk na področju športa. Znotraj letnega programa športa so opredeljeni:

* programi športa, ki se financirajo iz proračuna,
* obseg programov,
* višina sredstev, ki so za ta namen zagotovljena v proračunu.

Doda, da skupna vrednost programa športa v letošnjem letu znaša 160.888 €, od tega pa se na razpisu delijo sredstva v višini 69.000 € za športne programe, ki jih izvajajo društva in klubi ter sredstva v višini 9.058 € za športne programe v vrtcu in šoli. Za konec še doda, da je vsebina programa pripravljena skladno z usmeritvami novega Zakona o športu in Nacionalnega programa športa.

Predsednica Odbora za družbene dejavnosti, Hedvika Gorenšek, pove, da je odbor obravnaval in sprejel predlog Letnega programa športa v Občini Prevalje za leto 2018 in ga predlaga občinskemu svetu v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP:**

**Občinski svet Občine Prevalje sprejme letni program športa Občine Prevalje za leto 2018.**

**K tč. 12**

**Predlog programa oskrbe s pitno vodo za obdobje 2018 – 2021 za občino Prevalje**

Uvodno obrazložitev poda direktorica JKP Log d.o.o., Meta Tasič Bukovec, ki pove, da je predlog programa pripravljen za obdobje od leta 2018 do leta 2021 in je skupen za tri občine, in sicer Občino Prevalje, Občino Ravne na Koroškem in Občino Črna na Koroškem, iz razloga, ker imajo te občine v večini skupno vodno oskrbo iz vodnega vira Šumc. Program je pripravljen v skladu s 25. členom Uredbe o oskrbi s pitno vodo. Uredba nalaga, da je ta program obvezen za vse občine in gre po sprejetju na vseh treh občinah na ministrstvo, kjer se potem tudi objavi. Nadalje pove, da program zajema način oskrbe s pitno vodo, navaja vodne vire in način varovanja teh vodnih virov, način obveščanja javnosti o varnosti vodooskrbe, način nadzora in analiziranje vodnih virov, podatke o izvajalcih oskrbe s pitno vodo in nenazadnje tudi skice ter tehnične podatke o infrastrukturi. Za konec še doda, da so v programu vsebovane tudi vse pravne podlage in predpisi, ki se nanašajo na oskrbo s pitno vodo.

Predsednik Odbora za komunalne zadeve in varstvo okolja, Matej Pečnik, pove, da je odbor obravnaval predlog programa z njim strinja. Hkrati pa doda, da so sprejeli še dodaten sklep, in sicer, da se kot ena izmed prioritet postavi tudi postavitev vodohrana na Lešah.

Župan poda točko v razpravo.

V razpravi so sodelovali Bernard Pačnik, Hedvika Gorenšek, Ivan Backović, Zdravko Fajmut, Aleksander Ristič in Štefan Peršak, ki so podali nekaj vprašanj, na katera sta na seji odgovorila župan in direktorica JKP Log d.o.o., Meta Tasič Bukovec.

Na sejo se je ob 17.59 uri vrnil občinski svetnik Rafael Škufca.

Sejo je ob 18.00 uri zapustil občinski svetnik Bogdan Pupavac.

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP:**

**Občinski svet Občine Prevalje sprejme Program oskrbe s pitno vodo za obdobje 2018 – 2021 za občino Mežica, Prevalje in Ravne na Koroškem.**

**K tč. 13**

**SOGLASJE K NAJEMU DOLGOROČNEGA KREDITA**

Uvodno obrazložitev poda Veronika Šart, ki pove, da je k oddaji vloge na Ministrstvo za gospodarstvo, razvoj in tehnologijo, v skladu z zakonom, poleg proračuna in NRP – ja potrebno priložiti tudi soglasje občinskega sveta za najem dolgoročnega kredita. V skladu s 23. členom Zakona o financiranju občin, je možno za investicije koristiti povratni in nepovratni del. Znesek kredita ne gre v kvoto za zadolžitev. Povabila za oddajo vloge še ni, prav tako še ni znan končni znesek povratnega dela. Doda, da je v proračunu že zajet predviden znesek v višini 72.807 EUR, za sofinanciranje projekta »Ureditev cestnih povezav na območju Jamnice«

Predsednik Odbora za proračun in finance, Stašo Lodrant, pove, da je odbor obravnaval tematiko in dal soglasje k najemu dolgoročnega kredita in enako predlaga občinskemu svetu.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP:**

**Občinski svet Občine Prevalje soglaša z najetjem dolgoročnega kredita v letu 2018 v višini 72.807 EUR za obdobje 120 mesecev oziroma 10 let.**

**K tč. 14**

**ODPIS TERJATEV IN OBVEZNOSTI, OSNOVNIH SREDSTEV IN INVENTARJA**

Uvodno obrazložitev poda Veronika Šart, ki pove, da je župan imenoval Komisijo za popis osnovnih sredstev in drobnega inventarja na dan 30.11.2017. Komisija je popis opravila in pripravila predlog za odpis drobnega inventarja, ki je že amortirizan. Vse podrobnosti pa so priložene v gradivu.

Prav tako je župan imenoval Komisijo za popis osnovnih sredstev in drobnega inventarja v Krajevni skupnosti Šentanel, ki se je izvedel 30.11.2017.

V sklopu odpisa terjatev in obveznosti je župan imenoval posebno komisijo, ki je popis izvedla na dan 31.12.2017. Kakor izhaja iz gradiva gre v večji meri za zamudne obresti in zneske, ki se lahko odpišejo v skladu z zakonom.

Za konec še doda, da je občina v letu 2017 investirala v izgradnjo nadstreška pri zdravstvenem domu Prevalje, v višini 14.233 EUR. Delno je bil sofinanciran s strani občine in delno s strani zdravstvenega doma. Ker z nepremičnino upravlja zdravstveni dom Ravne na Koroškem, mora občinski svet sprejeti sklep s katerim prenese dolgoročna sredstva, v tem primeru nadstrešek, v upravljanje zdravstvenemu domu.

Predsednik Odbora za proračun za finance, Stašo Lodrant, pove, da so člani odbora obravnavali predlagane sklepe in jih soglasno sprejeli.

Župan poda točko v razpravo.

Razprave ni bilo.

V času glasovanja je bilo v dvorani 15svetnikov.

S 15 glasovi za in 0 proti, so bili sprejeti

**SKLEP 1:**

**Občinski svet Občine Prevalje soglaša s predlogom za odpis osnovnih sredstev in drobnega inventarja na dan 30.11.2017.**

**SKLEP 2:**

**Občinski svet Občine Prevalje soglaša s predlogom za odpis terjatev na dan 31.12.2017.**

**SKLEP 3:**

**Občinski svet Občine Prevalje sprejme sklep o prenosu dolgoročnih sredstev – Nadstrešek ZD Prevalje – v upravljanje na Zdravstveni dom Ravne na Koroškem, Ob Suhi 11/a, Ravne na Koroškem.**

**K tč. 15**

**Predlog Sklepa o financiranju političnih strank v Občini Prevalje za leto 2018**

**ter Predlog Sklepa o določitvi višine finančnih sredstev za delo svetniških skupin in samostojnih svetnikov za leto 2018**

**a.) Predlog Sklepa o financiranju političnih strank v Občini Prevalje za leto 2018**

**b.) Predlog Sklepa o določitvi višine finančnih sredstev za delo svetniških skupin in samostojnih svetnikov za leto 2018**

Uvodno obrazložitev poda Emilija Ivančič, ki pove, da mora občinski, v skladu z Zakonom o financiranju političnih strank, vsako leto sprejeti sklep o financiranju političnih strank, ker je višina sredstev odvisna od primerne uporabe. Pove, da je v sprejetem proračunu za leto 2018 za ta namen zagotovljenih 12.551 EUR, ki se porazdeli med politične stranke v sorazmerju s številom glasov volivcev, ki so jih dobile na volitvah.

Župan poda točko v razpravo.

V razpravi sta sodelovala Rafael Škufca in Zdravko Fajmut.

V času glasovanja je bilo v dvorani 15svetnikov.

S 15 glasovi za in 0 proti, sta bila sprejeta

**SKLEP:**

**a.) Občinski svet Občine Prevalje sprejme Sklep o financiranju političnih strank v Občini Prevalje za leto 2018, s katerim določi, da je skupna vrednosti, ki se razdeli med politične stranke, 12.551, 86 EU. Sklep se objavi v Uradnem glasilu slovenskih občin.**

**b.) Občinski svet Občine Prevalje sprejme Sklep o določitvi višine finančnih sredstev za delo svetniških skupin in samostojnih svetnikov za leto 2018, s katerim določi, da se za delo svetniških skupin in samostojnih svetnikov v letu 2018 nameni 11.670,28 EUR. Sklep se objavi v Uradnem glasilu slovenskih občin.**

**K tč. 16**

**PREMOŽENJSKO PRAVNE ZADEVE**

**Sklep o soglasju k sklepanju pravnih poslov izven načrtov ravnanja z nepremičnim premoženjem**

Uvodno obrazložitev poda Emilija Ivančič, ki pove, da Občinski svet Občine Prevalje vsako leto v sklopu proračuna sprejeme tudi načrt ravnanja z nepremičnim premoženjem. Zakon pa dopušča, da se v primeru spremenjenih prostorskih potreb, ki jih ni bilo mogoče določiti ob pripravi načrta ali ob nepredvidenih okoliščinah na trgu, ki zahtevajo hiter odziv, lahko sklepajo pravni posli, ki niso predvideni v načrtu. Zato občinska uprava predlaga, da občinski svet sprejme sklep, s katerim dovoli sklepanje takšnih pravnih poslov izven načrta ravnanja z nepremičnim premoženjem, do višine 20.000 EUR.

Predsednik Komisije za statut in pravna vprašanja, Aleksander Ristič, pove, da je Komisija za statut in pravna vprašanja obravnavala predlog sklepa o soglasju k sklepanju pravnih poslov izven načrtov ravnanja z nepremičnim premoženjem ter ga sprejela z naslednjo spremembo:

- drugi odstavek predlaganega sklepa se črta in se nadomesti z naslednjim besedilom:

»Občinska uprava mora pred sklenitvijo pravnega posla izven sprejetih načrtov ravnanja z nepremičnim premoženjem pridobiti soglasje občinskega sveta.«.

Komisija ga s predlagano spremembo predlaga občinskemu svetu v obravnavo in sprejem.

Župan doda, da je Občinski svet Občine Prevalje sam predlagal ta sklep, ki omogoča hiter odziv v nepredvidenih okoliščinah, kar v preteklosti ni bilo mogoče, saj je za podobne situacije bilo potrebno sklicevati seje, bodisi redne ali korespondenčne. Za konec še poudari, da občinska uprava nikoli ne želi delati brez soglasja občinskega sveta, vendar pa takšen sklep ne bo omogočal takojšnjega odziva, ko bo to potrebno.

Župan poda točko v razpravo.

V razpravi so sodelovali Aleksander Ristič, Ivan Backović, Zdravko Fajmut in Bernard Pačnik.

V času glasovanja je bilo v dvorani 15svetnikov.

S 15 glasovi za in 0 proti, je bil sprejet

**SKLEP:**

**Občinski svet Občine Prevalje soglaša, da lahko občina v letu 2018 sklepa pravne posle tudi izven sprejetih načrtov ravnanja z nepremičnim premoženjem do višine 20.000 EUR.**

**Občinska uprava mora pred sklenitvijo pravnega posla izven sprejetih načrtov ravnanja z nepremičnim premoženjem pridobiti soglasje občinskega sveta.**

**Ta sklep stopi v veljavo naslednji dan po začetku veljave Odloka o proračunu Občine Prevalje za leto 2018.**

**K tč. 17**

**POBUDE IN VPRAŠNJA**

Občinski svetnik Zdravko Fajmut je podal naslednjo:

POBUDO: 1.) Pove, da je na cestnem odseku od »Hobrovega mostu« do »Vavhovega grabna« cesta v slabem stanju in bi bila potrebna sanacije.

Občinski svetnik Maks Pučelj je podal naslednje:

 VPRAŠANJE: 1.) Nanj so se obrnili krajani Prevalj, ki jih zanima, kdaj lahko v občini pričakujejo optični internet.

Župan na seji pojasni, da je vzpostavitev optičnega interneta vsekakor velik interes vseh. Pove, da s kabelskim omrežjem za internet upravlja družba Telemach, ki že v letu 2018 planira omrežiti nekatera območja znotraj Občine Prevalje, vendar pa bodo dali prednost gospodinjstvom z belimi lisami, za katera bo tudi v aprilu 2018 razpis. Hkrati bo občina od družbe Telemach zahtevala predložitev terminskega plana. Kar pa se tiče komercialnega interesa, pa bo moralo tudi Ministrstvo za javno upravo pritisniti na lastnike omrežij, da bodo omogočili vzpostavitev optike, saj na to občina nima vpliva.

Občinska svetnica Hedvika Gorenšek je podala naslednje:

VPRAŠANJE: 1.) Naveže se na predhodnika in pove, da nekatera podjetja v občini veliko sodelujejo s tujino in bi jim pri poslovanju optični internet zelo pomagal. Zato jo zanima, ali je mogoče, da bi občina na kakršenkoli način lahko dodatno pritisnila na izvajalce, da bi le – ti čim prej vzpostavili optično omrežje.

Občinski svetnik Ivan Backović pojasni, da je glede na sistem vzpostavitve in delovanja optičnega interneta, potrebno zagotoviti dovolj velik komercialni interes, kar bi pomenilo, da bo tudi sam izvajalec imel interes po čimprejšnji vzpostavitvi optike, saj bo lahko tržil svoje storitve.

Župan na seji pojasni, da so se na Telemach že obrnili z dopisom in so v odgovor dobili posredovane nekatere termine in da bodo ponovno urgirali, da pridobijo dodatne odgovore. Doda še, da bodo operaterji, tam kjer bo komercialni interes, dolžni vzpostaviti tudi bele lise.

POBUDO: 2.) Želi, da bi se po pridobitvi nove tržnice, dve stari leseni utici pred občino odstranili.

Občinska svetnica dr. Karla Oder poda naslednjo:

POBUDO: 1.) Pove, da bi bilo potrebno obnoviti oziroma popraviti cesto, ki vodi mimo tržnice proti Jeans shopu, saj je v zelo slabem stanju.

Župan pojasni, da bi morala biti cesta ob tržnici obnovljena že konec leta 2017, kar pa zaradi slabega vremena ni bilo mogoče. Bo pa rekonstrukcija ceste izvedena spomladi leta 2018.

POBUDO: 2.) Še enkrat opozarja na režim parkiranja pri novi restavraciji s hitro hrano, ki je tik ob glavni cesti. Pove, da je stanje tam zelo nevarno, saj avtomobili parkirajo vzdolžno ob hiši, istočasno pa je tam tudi dovoz in izvoz, do ostalih parkirišč. Zato večkrat prihaja do nevarnih situacij, ki bi jih bilo bolje odpraviti preden se zgodi kakšna nesreča.

Župan pove, da na režim parkiranja, pri restavraciji, občina žal nima vpliva, saj ni lastnik zemljišč. Naj pa bi se v kratkem na tistem območju nekaj delalo in upa, da se bo hkrati rešil tudi tam problem.

Občinski svetnik Aleksander Ristič je podal naslednjo:

POBUDO: 1.) Nanj so se obrnili stanovalci blokov št. 4 in št. 5 iz Ugaslih peči, ki so povedali, da je njihov parkirni prostor prod blokoma v zelo slabem stanju, kar se je prepričal tudi na lastne oči in bi bil potreben sanacije.

Župan pojasni, da je najprej potrebno preveriti lastništvo teh parcel in v kolikor je lastnik občina se bo zadeva uredila.

Občinski svetnik Rafael Škufca je podal naslednje:

VPRAŠANJE: 1.) Kot že na preteklih sejah, zopet sprašuje, kako daleč je postopek z meritvami zraka v okolici šole..

Tajnik občine, Danilo Vute, pojasni, da je občina dobila dve ponudbi za opravljanje meritev. Prva ponudba za dvomesečne meritve presega znesek 8.000 EUR, druga ponudba za štirimesečne meritve pa znesek 12.000 EUR, zato so se odločili, da se bodo meritve opravile v obdobju jesen – zima. Pove, da so bili s strani izvajalca meritev, ki si je situacijo ogledal tudi na terenu in ocenil, da so glavni problem onesnaževanja predvsem okoliška gospodinjstva, opozorjeni, da je po opravljenih meritvah potrebno na podlagi rezultatov pripraviti t.i. popravljalne ukrepe, morebiti v obliki subvencij, za kar je zadolžena država ali uvedbi alternativnih virov ogrevanja.

Občinski svetnik Bernard Pačnik je podal naslednjo:

POBUDO: 1.) Naveže se na predhodnika in pove, da se vsekakor ne more strinjati s tem, da so gospodinjstva največji onesnaževalec, hkrati pa se iz dimnikov podjetja, ki je v neposredni bližini vali gost dim. Izrazi zaskrbljenost, saj gre za okoliš, kjer se nahajata vrtec in šola, zato predlaga, da bi se meritve opravile sedaj, ko je kurilna sezona na vrhuncu in bi bili rezultati na območju vrtca in šole najbolj relevantni.

Tajnik občine, Danilo Vute, pojasni, da izvajalci meritev le – teh ne bodo opravljali ločeno za omenjeno podjetje, saj ima podjetje lasten monitoring in vse kar lahko naredijo je, da preverijo oziroma odčitajo te meritve.

VPRAŠANJE: 1.) Želi pisni odgovor, glede javnega dobra, na območju Leš, pri Leških cerkvah. Ali je javno dobro zagotavljalo povezavo obeh cest ali ne. V kolikor je bil status javnega dobra spreminjan, ga zanima kdo je o tem odločal. Pove, da so krajani izrazili zaskrbljenost, da bi se jim v skrajnem primeru lahko onemogočil dostop do svojih hiš.

Občinski svetnik Štefan Peršak poda naslednjo:

POBUDO: 1.) Pove, da so gozdne ceste trenutno v zelo slabem stanju in bi sedaj bil pravi trenutek za ogled na terenu ter preverbo, katere ceste so potrebne sanacije in kje je potrebno dodatno navoziti pesek. Potem, ko je zima mimo, je že prepozno.

Župan pojasni, da se s tem vsekakor strinja. Ampak proti odjugi se je težko boriti. Hkrati pa težki tovornjaki in traktorji ne upoštevajo navodil in omejitev, ki jih je izdala občinska uprava, kar še dodatno uničuje ceste. Izvaja se tudi poostren inšpekcijski nadzor nad vožnjami brez dovolilnic.

Tajnik občine, Danilo Vute, dodatno pojasni, da je občina seznanjena s situacijo in pove, da so si tudi ogledali stanje na terenu. Kar zadeva dodatnega nasipa peska, pove, da je to mogoče le na manjših odsekih, kjer so luknje, daljših odsekov pa zaradi mehkega terena in podlage, ki tega ne omogoča s peskom ne bi mogli sanirati. Čakajo, da odjugo zamenja zmrzal, takrat pa bo sanacija mogoča.

**K tč. 18**

**RAZNO**

Občinski svetnik, Bernard Pačnik, pove, da se je kot predstavnik občine udeležil seje Nadzornega sveta komunalnega podjetja JKP LOG d.o.o.. Rezultati preteklega let so bili obetavni, tudi delavci so bili deležni manjše božičnice in v prihodnosti lahko tudi končni uporabniki morebiti pričakujejo znižanje cene katere izmed storitev.

Občinska svetnica, Hedvika Gorenšek, pove, da vstopamo v obdobje kulturnega tedna in da je tudi na Prevaljah kar nekaj dogodkov. Pri vhodu v prostore družbenega doma je postavljena likovna razstava, 8. februarja 2018 ob 12h bo potekala počastitev kulturnega praznika na Volinjaku, 10. februarja bo potekal v veliki dvorani družbenega doma koncert etno skupine Zimski kosci in v nedeljo 11. februarja pustni karneval na Prevaljah.

Seja je bila zaključena ob 19.00 uri.

Zapisal: Župan

Franc BREZNIK dr. Matija TASIČ

**POROČILO O IZVRŠITVI SKLEPOV**

Sklep k tč. 1 – Izvršen na seji.

Sklep k tč. 2 – Izvršen na seji.

Sklep k tč. 3 – Izvršen na seji, zapisnika sta odložena v zbirko listin in posredovana v objavo na spletu.

Sklep k tč. 4 – Izvršen na seji. Sklep je bil objavljen v Uradnem glasilu slovenskih občin.

Sklep k tč. 5 – Izvršen na seji. Sklep je objavljen v Uradnem glasilu slovenskih občin.

Sklep 1 k tč. 6 – Izvršen na seji.

Sklep 2 k tč. 6 - Izvršen na seji. Sklep objavljen v Uradnem glasilu slovenskih občin.

Sklep 1 k tč. 7 – Izvršen na seji.

Sklep 2 k tč. 7 – Izvršen na seji. Sklep je objavljen v Uradnem glasilu slovenskih občin.

Sklep k tč. 8 – Izvršen na seji. Sklep je objavljen v Uradnem glasilu slovenskih občin.

Sklep 1 k tč. 9 – Izvršen na seji.

Sklep 2 k tč. 9 – Izvršen na seji.

Sklep k tč. 10 – Izvršen na seji.

Sklep k tč. 11 – Izvršen na seji. Sklep je objavljen v Uradnem glasilu slovenskih občin.

Sklep k tč. 12 – Izvršen na seji.

Sklep k tč. 13 – Izvršen na seji.

Sklep k tč. 14 – Izvršen na seji.

Sklep 1 k tč. 15 – Izvršen na seji. Sklep je objavljen v Uradnem glasilu slovenskih občin.

Sklep 2 k tč. 15 – Izvršen na seji. Sklep je objavljen v Uradnem glasilu slovenskih občin.

Sklep k tč. 16 – Izvršen na seji.